༈ རང་གི་རྟོགས་པའི་གླུ་དབྱངས་སོ། །
༈ ཨོཾ་སྭཱ་སྟི། བླ་མ་རྣམས་ལ་ཕྱག་འཚལ་ལོ། །སྐྱབས་འགྲན་ཟླ་མེད་པའི་བླ་མ་རྗེ། །མཚན་ཐོས་པ་ཙམ་གྱིས་དོན་མཆོག་ལྡན། །ཡིད་གུས་པས་སྙིང་ནས་གསོལ་བ་འདེབས། །བདག་མོས་པའི་བུ་ལ་བྱིན་གྱིས་རློབས། །ཆོས་ཀྱི་རྩ་བ་རྣམ་པ་གསུམ། །མཚན་ལྡན་བླ་མར་མོས་གུས་དང་། །སྙིང་རྗེ་བྱང་ཆུབ་སེམས་སྒོམ་དང་། །དམིགས་མེད་རང་བཞིན་སྒོམ་པའོ། །དལ་འབྱོར་རྙེད་དཀའ་བསམ་པ་དང་། །མི་རྟག་འཆི་བར་བསམ་པར་བྱ། །ཚེ་འདི་དོན་གཉེར་ཟློག་པར་འགྱུར། །སྐྱེས་བུ་ཆུང་ངུའི་ཉམས་ལེན་ཡིན། །ལས་འབྲས་སླུ་མེད་ངེས་བྱས་ནས། །འཁོར་བའི་སྡུག་བསྔལ་བསམ་པར་བྱ། །ཐར་པ་དོན་གཉེར་སྐྱེ་བར་འགྱུར། །སྐྱེས་བུ་འབྲིང་གི་ཉམས་ལེན་ཡིན། །བྱང་ཆུབ་སེམས་གཉིས་བསྒོམ་པར་བྱ། །ཐེག་པ་དམན་དང་མཚན་འཛིན་བཟློག །སྐྱེས་བུ་ཆེན་པོའི་ཉམས་ལེན་ཡིན། །སྣང་བ་སྣང་སྟོང་ལྷ་སྐུ་དང་། །སེམས་ཉིད་བདེ་ཆེན་འོད་གསལ་སྒོམ། འདི་ནི་སྔགས་ཀྱི་ཉམས་ལེན་ཡིན། །སྙིགས་དུས་ངན་པ་འདི་ལྟ་བུར། །བཤེས་གཉེན་དམ་པ་ཤིན་ཏུ་དཀོན། །ཆོས་པར་རྫུས་ནས་འཁོར་གཡོག་དང་། །ནོར་དང་ལོངས་སྤྱོད་བསྡུད་པ་མཐོང་། །བསྡུས་ནས་རང་ཕྱོགས་འཛིན་པ་དང་། ། གཞན་ཕྱོགས་སྨོད་པའི་རྒྱུད་ངན་པོ། །གྲགས་འདོད་བྱ་བཏང་བྱེད་པ་དང་། ། སྤྱོད་པ་གང་བདེའི་གསང་སྔགས་པ། །བཟང་འཛིན་སྨྲ་བ་གཙོར་བྱེད་དང་།།ལོ་འདོད་ལྷ་ཁང་བཞེང་པ་དང་། །མཁས་འདོད་འཆད་ཉན་བྱེད་པ་དང་། །མཛེས་ཆོས་ཙམ་གྱི་བཙུན་ཚུགས་སོགས། །ཆོས་བྱེད་རྣམ་དག་ཡིན་རེ་ཀན། །རང་བདེའི་དབང་ཐང་སྒྲུབ་པའི་ཕྱིར། །དུས་འཁྲུག་གཏུམ་པའི་བཟང་རྫུས་མཁན། །ཆོས་ནི་ཁ་སྐད་ཙམ་ཡང་མེད། །ཚེ་འདིའི་མདུན་གྲོས་འབའ་ཞིག་སྐྱོང་། །རང་ལ་བརྟེན་པའི་འཁོར་ཀུན་ཡང་། །ཚེ་འདིའི་མངའ་ཐང་ཙམ་ལ་སྦྱོར། །ས་གོས་བཟང་པོའི་དབུས་ཤིག་ན། །དཔུང་དགུང་དང་བུ་རྟའི་ལང་ལོང་ཅན། །འཆི་དུས་རང་སེམས་འགྱོད་ན་ཡང་། །ད་དུང་གཞན་གྱི་མགོ་སྐོར་ལ། །རྫུན་གྱི་རྦད་ཁམ་ཆེན་པོ་གཏོང་། །དེ་འདྲའི་བླ་མ་སྤང་བར་འཚལ། །དང་པོར་བླ་མ་བསྟེན་པའི་དུས། །ཅི་བྱུང་གིས་ཆོག་ཤེས་མི་བྱེད་པར། །ཆོས་བཞིན་སྟོན་པ་བླ་མར་བསྟེན། །དུས་ལན་གཅིག་བླ་མར་བསྟེན་གྲུབ་ནས། །མཛད་སྤྱོད་སྟོན་ལུགས་ཅི་འདྲ་ཡང་། །སངས་རྒྱས་དངོས་སུ་ཐག་གཅོད་འཚལ། །རང་དབང་བསྐུར་ཐོབ་གདམས་ངག་ཞུས། །རྒྱུད་སྡེ་ཟབ་མོ་ཞུས་པ་ཡི། །བླ་མ་ལ་མོས་གུས་གསོལ་བ་ཐོབ། །མཆོག་གི་དངོས་གྲུབ་དེ་ལ་འབྱུང་། ཁོང་བླ་མ་མང་ཡང་གཅིག་ཏུ་སྒོམས། །དེ་སངས་རྒྱས་སེམས་ཅན་གང་ལྟར་རུང་། །མཛད་སྤྱོད་དང་མཁྱེན་པ་ཅི་འདྲ་ཡང་། །ཡིད་སྙེམས་འཁྲིག་མེད་པས་གསོལ་བ་ཐོབ། །ཡང་རྡོ་རྗེ་འཆང་ལ་ཡིད་སྨོན་དང་། །བརྒྱུད་པའི་ཆེ་བ་བརྗོད་བརྗོད་ནས། ཁོང་རྩ་བའི་བླ་མ་རྡོ་རྗེ་འཆང་། །མི་རུ་བཟུང་ན་གནད་ནས་འཆུག །མཐོ་གཏོང་དམའ་གཏོང་ཁྱེད་རང་ཤེས། །ཡིད་ཐེ་ཚོམ་འཁུ་འཁྲིག་མིང་ཡང་མེད། །སེམས་གཏད་མེད་མོས་གུས་ཝལ་ལེ་བས། །རང་ཤར་རང་དེར་ཆམ་མེ་ཞོག །འགྲོ་དྲུག་སེམས་ཅན་ཐམས་ཅད་ཀུན། །དྲིན་ཅན་གྱིས་ཕ་མར་མ་གྱུར་མེད། །རང་ཉིད་བདེ་སྐྱིད་འདོད་འདོད་ནས། །ཕ་མ་སྐྱུར་བའི་མི་ངན་པོ། །སྤྱོད་པ་དུལ་ཞིང་སེམས་ཞི་ཡང་། །མི་ཕལ་པ་བས་ཀྱང་ཁྲེལ་བོར་བས། །སེམས་ཅན་བདེ་འདོད་ཀྱི་བྱམས་པ་དང་། །སྡུག་བསྔལ་བྲལ་འདོད་ཀྱི་སྙིང་རྗེ་སྒོམས། །དེ་སེམས་པ་ཙམ་ལ་མ་བཞག་པར། །ལག་ཏུ་ལོངས་པ་གལ་རེ་ཆེ། །བྱང་ཆུབ་མཆོག་ལ་འགོད་འདོད་པས། །དོན་སངས་རྒྱས་ཟེར་བའི་སྒྲ་བོོ་ཆེ། །རང་བཞིན་མེད་པའི་གནས་ལུགས་ལ། །ཅི་ཡང་འཆར་བ་སྙིང་རྗེའི་ངང་། །དེ་སྒྲུབ་རྒྱུ་མེད་ཀྱང་སྒྲུབ་པར་འཚལ། །ཡོངས་གང་སྣང་དམིགས་པ་མེད་པའི་ངང་། །དག་སྣང་ཕྱོགས་མེད་རང་ཤར་གཅིག།མི་བདག་ལ་དཔལ་ལྡན་བླ་མས་བསྟན། །དེ་ཉམས་སུ་མྱོང་བས་སྐྱིད་གཅིག་ཤར། །བུ་ཁྱོད་ཀྱང་འདི་ལ་བསླབ་པར་མཛོད། །དྲན་པ་ཉག་གཅིག་གི་རྣལ་འབྱོར་ལ། །སྐྱེས་གྲོལ་གྱི་འཆར་སྒོ་མ་གཏོགས་པ། །ཡུལ་དང་ཡུལ་ཅན་གྱི་རྗེས་ཀྱང་ཞིག།རྣམ་རྟོག་བཅོས་མའི་གྲོང་ཁྱེར་སྟོངས། །རྟོག་དཔྱོད་ཀུན་ས་མཚམས་དེ་རུ་ཟད། །གང་ཤར་མ་བཅོས་སྒོམ་དུ་ཐལ། །ཇི་ལྟར་བཅོས་ཀྱང་ལྷན་ནེར་གདའ། །འགྱུ་བ་འགྱུ་སྟོང་ངང་དུ་ཐིམ། །མཉམ་བཞག་དང་རྗེས་ཐོབ་ཀྱི་འདུན་པ་ཡལ། །གནས་རྒྱུ་མེད་པའི་རང་གནས་གཅིག།ཐ་མལ་གྱི་རྣམ་རྟོག་སྐྱེ་ཐག་ཆད། །འཆར་སྒོ་ལ་མི་འཆར་བྱ་བ་མེད། །གུ་ཡངས་དང་རྒྱ་འབྱམས་ཀྱི་རྣལ་འབྱོར་ཟེར། །རྩ་བྲལ་ཐག་ཆོད་ཀྱི་སྒོམ་འདི་ལ། །སྤྲོས་བཅས་ཐམས་ཅད་སྤྲོས་མེད་ཀྱི་ངང་། །མཐུན་རྐྱེན་དང་འགལ་རྐྱེན་དབྱེར་མེད་དུ་སོང་། །ཉོན་མོངས་དང་ཡེ་ཤེས་སྤང་བླང་བྲལ། །དོན་འདི་ལ་གཏད་སོ་ཐུབ་པར་འཚལ། །རེས་འགའ་རིག་པ་རྟེན་མེད་དུ་ཞོག།རེས་འགའ་གང་སྣང་ལ་ཆེར་རེ་ལྟོས། །སྐབས་རེ་ལྟ་སྟངས་ནམ་མཁར་གཅུན། །རེས་འགའ་སྒྲིམས་ལ་རེས་འགའ་གློད། །རེས་འགའ་དམིགས་པ་རྟེན་བཅས་སྒོམ། །རེས་འགའ་མ་བཅོས་སོ་མར་བཞག།རེས་འགའ་རང་སེམས་ཡང་ཡང་ཚོལ། །ནམ་ཞིག་རྩ་བྲལ་མངོན་དུ་འགྱུར། །རྐྱེན་མོས་གུས་ཁོ་ན་གལ་རེ་ཆེ། །ཉམས་ཉི་མ་བཞིན་དུ་འཆར་ནུབ་བྱེད། །དོན་འགྱུར་མེད་རྟོགས་པ་ནམ་མཁའ་འདྲ། །གོ་བ་ན་བུན་བཞིན་དུ་དེངས། །དེ་ཡན་ཆད་ཕྱག་རྒྱ་ཆེན་པོའི་གླུ། །དེ་ཡི་བོགས་འདོན་གལ་རེ་ཆེ། །གཏུམ་མོའི་རྣལ་འབྱོར་བདེ་བའི་ལམ། །བདེན་མེད་སྒྱུ་ལུས་ལམ་གྱི་མཆོག།ཉིན་མོའི་རྣལ་འབྱོར་ངོ་མཚར་ཆེ། །སྣང་གྲགས་ལྷ་སྐུའི་དག་སྣང་ལ། །ཞུ་བདེ་གཏུམ་མོའི་འབར་འཛག་གིས། །དབུ་མར་ཐིམ་པའི་བདེ་སྟོང་ལམ། །ལྷ་སྐུ་གཉིས་སྣང་སྤྲོས་དང་བྲལ། །བདེན་མེད་སྒྱུ་མའི་འདུན་པ་སྒོམ། །སྒྱུ་མར་འཛིན་པ་དབྱིངས་སུ་ཆད། །ལམ་འདི་སྒོམས་དང་རྣལ་འབྱོར་པ། །བུ་འདི་ལ་འབད་དང་སྙིང་གཏམ་ཡིན། །མཚན་མོ་གཉིད་ལོག་ཆོས་ཀྱི་སྐུ། །རླུང་སེམས་དྷཱུ་ཏིར་བཅིངས་པ་ན། །གཉིད་ཀྱི་ཐིམ་རིམ་འོད་གསལ་གྱི་ངང་། །བདེ་གསལ་སྟོང་པ་འགྱུར་མེད་སྒོམ། །རྨི་ལམ་འཁྲུལ་པའི་བག་ཆགས་འདི། །འདུན་པས་སྦྱངས་ནས་ལྷ་སྐུར་བསྒྱུར། །ཕྱོགས་མེད་ཉམས་ཀྱི་རྩ་སྦྱངས་པས། །བར་དོ་ཟིན་པ་ངོ་མཚར་ཆེ། ཁམས་གསུམ་སྐད་ཅིག་ཙམ་ལ་བསྡུ། །སྟོང་པའི་ངང་ལས་ལྷ་སྐུར་ལྡང་། །རླུང་སེམས་སྙིང་གར་ལྡང་འཇུག་བྱེད། །འདི་སྐུ་གསུམ་སྒྲུབ་ན་གནད་དུ་ཆེ། །ཉིན་པར་ཆོས་སྤྱོད་འཕེལ་བར་བྱ། །མཚན་མོ་ཟབ་མོའི་ཏིང་འཛིན་སྒོམ། །ཉིན་མཚན་གཉིས་ཀྱི་བྱ་བ་ཡིན། །ཐོ་རངས་སྔ་དྲོ་གཏུམ་མོ་སྒོམ། །ཉིན་པར་སྒྱུ་ལུས་སྒོམ་པར་བྱ། །ཕྱི་འཕྲེད་རྨི་ལམ་སྲོད་ཀྱི་དུས། །གཉིད་ཀྱི་འོད་གསལ་བསྒོམ་པར་བྱ། །ནམ་གུང་འོད་གསལ་རྨི་ལམ་སྒོམ། །གལ་ཏེ་མཉམ་བཞག་མི་བརྟན་ན། །སྤྲོོས་བཅས་ཆོས་སྤྱོད་འབད་ནས་སྒྲུབས། །ལྷ་སྒོམ་སྔགས་བཟླས་མཆོད་པ་བྱ། །སཱ་ཚ་གདབ་ཅིང་བསྐོར་བ་དང་། །ཕྱག་དང་གསུང་རབ་ཀློག་པ་སྟེ། །བདུན་པོ་དེ་དག་འབད་ནས་སྒྲུབ། །སད་མ་ཐག་ཏུ་དད་པ་སྒོམ། །དེ་བཞིན་སྙིང་རྗེ་དྲག་ཏུ་སྒོམ། །བསྟོད་པ་གསོལ་འདེབས་ཕྱག་མཆོད་བྱ། །ལྟུང་བ་བཤགས་ཤིང་སླར་ཡང་བསྡམ། །གཏོར་མ་བཏང་བ་ལ་སོགས་བྱ། །བཟླས་པ་ལ་སོགས་ཐུན་ལ་འབད། །ཡན་ལག་བདུན་པ་ཅི་ནུས་བྱ། ཁྱད་པར་སྨོན་ལམ་མང་དུ་གདབ། ། ཐུན་མཚམས་གསུང་རབ་ལྟ་བར་བྱ། །བྱ་བ་ཀུན་ལ་དྲན་ཤེས་བསྟེན། །རང་གི་རྒྱུད་ཀྱི་ཉེས་པ་བརྟག །དེ་ལྟར་ཐུན་མཚམས་ཀུན་ལ་སྦྱར། །ཟས་ཀྱང་ཆོས་དང་མཐུན་པར་སྤྱད། །རྟོགས་པ་མངོན་དུ་གྱུར་པ་དང་། །གཞན་སྣང་ཟིལ་གྱིས་གནོན་ནུས་ཤིང་། །དགོས་པ་དུ་མ་མཐོང་གྱུར་ན། །བརྟུལ་ཞུགས་སྤྱོད་པ་ངོ་མཚར་ཡང་། །བུ་ཁྱོད་དེ་ལྟར་མ་གྱུར་པར། །སྤྱོད་པ་གཟབ་པ་གནད་དུ་ཆེ། །ཡི་དམ་ལྷ་དང་བླ་མ་ལ། །གསོལ་བ་བཏབ་ཅིང་གདམ་ངག་ཞུ། །དངོས་སུ་མཐོང་བའི་སྐལ་མེད་ན། །རྨི་ལམ་ཡུལ་སྣང་གཏན་ལ་ཕབ། །དགའ་ལྡན་མངོན་དགའ་བདེ་བ་ཅན། །གྲུ་འཛིན་རི་དང་ཨོ་རྒྱན་དང་། །རི་བོ་རྩེ་ལྔ་ལ་སོགས་སུ། །རིགས་གསུམ་མགོན་པོའི་ལྷ་ཚོགས་ལ། །ཞལ་ལྟ་གདམས་ངག་ཞུ་བར་བྱ། །ཀླད་མེད་གཅམ་བུ་ཡལ་ཡུལ་དང་། །དམ་ཚིག་སྐད་ཅིག་མི་བསྲུང་པའི། །གསར་འགྲོགས་ངོ་དགའི་བླ་མ་དང་། །ཆོས་སྣ་མང་ཡང་གཏད་ས་མེད། །ཀུན་ལ་ཡིད་བརྟན་ཐུབ་པ་གཅེས། །འོན་ཀྱང་དག་སྣང་ཆེ་བར་བྱ། །ཞེས་པའང་ཏཱ་ར་ནཱ་ཐས་རང་གི་སློབ་མ་སྟན་ཅིག་པ་བྱམས་པ་འགྲོ་ཕན་བཟང་པོ་ལ་གདམས་པ་འདི་ཡང་ངམ་རིངས་སུ་སྟེ་རང་གི་རྟོགས་པའི་གླུ་དབྱངས་སོ།། །།མངྒལཾ།།